作者:袁高
標題:茶山詩
內容:禹貢通遠俗，所圖在安人。後王失其本，職吏不敢陳。亦有奸佞者，因茲欲求伸。動生千金費，日使萬姓貧。我來顧渚源，得與茶事親。氓輟耕農耒，采采實苦辛。一夫旦當役，盡室皆同臻。捫葛上欹壁，蓬頭入荒榛。終朝不盈掬，手足皆鱗皴。悲嗟遍空山，草木為不春。陰嶺芽未吐，使者牒已頻。心爭造化功，走挺糜鹿均。選納無晝夜，搗聲昏繼晨。眾工何枯櫨，俯視彌傷神。皇帝尚巡狩，東郊路多堙。週迴繞天涯，所獻愈艱勤。況減兵革困，重茲固疲民。未知供禦餘，誰合分此珍。顧省忝邦守，又慚複因循。茫茫滄海間，丹憤何由申。